EFF se besware bring nasionale vergadering tot stilstandEFF-LP’s tydens hul inhuldiging Foto: GCIS EFF-LP’s het dit glo gedoen nadat een van dié party se LP’s Dinsdag verhoed is om ŉ mosie in te dien. Die ontwrigting het begin nadat Kevin Milleham, DA-LP, probeer het om Bafana Bafana sterkte toe te wens voor hulle wedstryd teen Nigerië. Floyd Shivambu, hoofsweep van die EFF, het Milleham in die rede geval en sê dat die EFF ŉ e-pos uitgestuur het aan verteenwoordigers van al die politieke partye waarin hulle meegedeel is dat die party sal verhoed dat mosies aangehoor word. “Ons leer julle ŉ les my broer,” het Malema aan Milleham gesê. Lechesa Tsenoli, adjunkspeaker, het sy hande vol gehad om orde te probeer handhaaf nadat die DA en ANC daarop aangedring het om hulle mosies in te dien. Naledi Pandor, minister van wetenskap en tegnologie, het tussenbeide getree. “Van ons mag dalk dink wat nou gebeur is plesierig en vermaaklik maar die meerderheid mense daarbuite wat hunker na dienste verwag van ons om ernstig te wees,” het sy gesê. Pandor het voorgestel dat Tsenoli die verrigtinge opskort en ŉ vergadering met die partye se hoofswepe reël om soortgelyke situasies in die toekoms te voorkom. Tsenoli het die verrigtinge opgeskort en die saak na Baleka Mbete, die speaker, verwys. Die EFF het reeds verskeie kere die nasionale vergadering ontwrig.